
HAPET MBLEDHJA

Nasip Naço – Përshëndetje të gjithëve!
Duke ju uruar një ditë dhe një sesion të mbarë, Komisioni për Sigurinë Kombëtare do të zhvillojë sot mbledhjen me rend dite: miratimi i procesverbaleve të mbledhjeve të datave 7 dhe 19 korrik 2022; miratimi i kalendarit 3-javor për periudhën 5-30 shtator 2022; shqyrtimi i projektligjit “Për aderimin e Republikës së Shqipërisë në Konventën mbi Organizatën Ndërkombëtare për ndihmat detare në lundrim”; njohja e anëtarëve të Komisionit me kërkesën për seancë dëgjimore me ministrin e Brendshëm dhe ish-drejtorin e Përgjithshëm të Policisë së Shtetit. 
Kush është dakord me miratimin e procesverbaleve të mbledhjeve të datave 7 dhe 19 korrik 2022? 
Miratohet.
Kush është dakord me miratimin e kalendarit 3-javor për periudhën 5-30 shtator 2022?
Miratohet.
Pika e tretë është shqyrtimi i projektligjit “Për aderimin e Republikës së Shqipërisë në Konventën mbi Organizatën Ndërkombëtare për ndihmat detare në lundrim”. Relator do të jetë zoti Denis Deliu. Të ftuar nga Ministria e Mbrojtjes janë: zoti Niko Peleshi, ministër i Mbrojtjes, kundëradmiral Adnan Agastra, komandanti i Forcës Detare, zonja Ola Daka, drejtore e Drejtorisë së Integrimit dhe Koordinimit të Marrëveshjeve në Ministrinë e Mbrojtjes, kapiteni i rangut të tretë, zoti Elvis Cenka. 
Faleminderit!
Zoti Peleshi, ju lutem, na bëni një prezantim të projektligjit, në mënyrë të përmbledhur.
Niko Peleshi – Faleminderit, të nderuar anëtarë të Komisionit!
Projektligji quhet “Për aderimin e Republikës së Shqipërisë në Konventën mbi Organizatën Ndërkombëtare për ndihmat detare në lundrim”. Për ta vendosur pak në kontekst, pak kohë më parë kemi miratuar edhe anëtarësimin, pra aderimin, në Organizatën Ndërkombëtare të Hidrografisë. Këto janë, në një mënyrë komplementare, organizata që e vendosin Shqipërinë në raporte të drejta me shtetet e tjera. 
Konkretisht, kjo organizatë ka të bëjë me rritjen e sigurisë në hapësirën detare. Anëtarësimi në këtë organizatë bën të mundur që Shqipëria të operojë në fushën e sigurisë lundrimore, në bazë të standardeve të përcaktuara dhe të pranuara në nivel  ndërkombëtar. Deri sot, ne i kemi respektuar këto standarde, siç janë standardet e vendosjes së sinjalistikës në det e të tjera, që kanë lidhje të drejtpërdrejtë me sigurinë, por duke u bërë anëtarë të kësaj organizate, ne bëhemi jo vetëm konsumatorë, por edhe kontribuojmë në hartimin e standardeve të reja dhe të të gjitha normave. Nuk është thjesht një formalitet, sepse aderimi në këtë organizatë e vendos Shqipërinë në hartën e vendeve të sigurta, gjë që më vonë sjell edhe më shumë turizëm dhe më shumë ekonomi. Sot ka agjenci ndërkombëtare të cilat, duke mos e parë Shqipërinë të figurojë në hartën e vendeve të sigurta dhe me standarde të pranuara, e paragjykojnë dhe e nxjerrin nga harta e tyre. Kështu që, siç e thashë, nuk është vetëm një detyrim në marrëdhëniet shumëpalëshe ndërkombëtare, por ka edhe një efekt direkt, ose indirekt në ekonominë detare dhe në turizëm.
Nga ana tjetër, patjetër që edhe lundrimi detar, ashtu si çdo fushë në çdo aspekt të jetës ka të integruar teknologjinë, e cila ndryshon shumë shpejt dhe ka nevojë për të rritur dhe për të mbajtur të azhurnuar me ndryshimet, me avancimet teknologjike, dijet dhe kapacitetet njerëzore, por edhe sistemet tona hardware dhe software në fushën e lundrimit. Kështu që aderimi në këtë organizatë na jep mundësinë të aksesojmë burime të ngritjes së kapaciteteve dhe të teknologjive të fundit.
Pa dyshim, edhe në aspektin e marrëdhënieve shumëpalëshe me shtetet e rajonit dhe më gjerë aderimi në këto organizata, qoftë ajo e Hidrografisë, ku jemi anëtarësuar disa kohë më parë, qoftë organizata ku do të anëtarësohemi pas miratimit të këtij ligji, pra Organizata Ndërkombëtare për ndihmat detare në lundrim, na ndihmojnë të zhvillojmë marrëdhëniet tona shumëpalëshe në këtë fushë.
Nuk po zgjatem në më shumë detaje. Nëse ka pyetje këtu jemi edhe me komandantin e Forcave Detare, admiral Agastran, por edhe me përfaqësuesit e tjerë të Ministrisë dhe të Forcës Detare, të cilët janë më teknikë dhe mund ta shterojnë më shumë prezantimin, apo përgjigjet e pyetjeve tuaja.
Faleminderit!
Nasip Naço – Faleminderit, zoti Peleshi!
A ka pyetje nga kolegët? Zoti Xhaferraj, keni pyetje?
Ferdinat Xhaferraj – Shumë shkurt, falënderoj ministrin, por ngaqë nuk përmendët asnjë shifër, për kulturë dhe për ta ditur, sa është kontributi vjetor në Organizatë, nga pikëpamja financiare? Pra, sa janë benefitet dhe detyrimet?
Niko Peleshi – E drejtë është vërejtja dhe pyetja. Kam përshtypjen se është në relacion, gjithsesi është, saktësisht, 17670 euro. Ka pasur një rritje prej 3% nga viti i kaluar. Pra, çdo vit për shtetet anëtare ka një rritje 3%. Sot, kuota vjetore, ose tarifa vjetore e anëtarësisë është 17670 euro.
Nasip Naço – Relatori të bëjë një prezantim, shkurtimisht.
Denis Deliu – Faleminderit, Kryetar!
Të nderuar kolegë deputetë,
I nderuar Ministër dhe Kundëradmiral,
Të nderuar përfaqësues të Ministrisë së Mbrojtjes, 
Ky projektligj ka për qëllim anëtarësimin e Republikës së Shqipërisë në Konventën mbi Organizatën Ndërkombëtare për ndihmat detare në lundrim. Kjo konventë ka për qëllim harmonizimin e sistemit të ndihmës në lundrimin detar, ofrimin e asistencës teknike dhe krijimin e kapaciteteve për rritjen e standardeve të sigurisë lundrimore të secilit vend anëtar.
Avantazhet kryesore të anëtarësimit të Republikës së Shqipërisë në këtë Konventë janë, si më poshtë vijon:
ndihma për arritjen e standardeve të sigurisë hidrolundrimore do të bëjë të mundur shtimin e trafikut për qëllime turistike dhe tregtare në bregdetin shqiptar, duke e përfshirë Shqipërinë në hartën e vendeve të sigurta dhe më standarde në Europë dhe në rajonin e detit Mesdhe;
shteteve anëtare u lind e drejta të përzgjidhen në Këshillin e Lartë të organizatës, duke ndikuar drejtpërdrejt në hartimin e dokumentacionit, përmes pjesëmarrjes në Komitetet e IALA-s;
njohja me praktikat më të mira, si dhe masat e kontrollit të riskut, të hartuara për zona të vështira apo të kufizuara të lundrimit, ku sigurimi i sinjalistikës së duhur detare mund të shmangë aksidente të kushtueshme për jetën e njerëzve dhe për mallrat;
akademia JALA-s organizon me vendet anëtare seminare për rritjen e dijenisë, në nivele të larta, për detyrimet e shteteve karshi standardeve ndërkombëtare;
ndërmarrja e misioneve analizuese për të identifikuar mangësitë midis praktikave koherente dhe standardeve ndërkombëtare dhe këshillimi mbi mënyrat se si mund të eliminohen këto mangësi.
Për të mos u zgjatur më tepër, sepse edhe ministri e shpjegoi shumë mirë, unë kërkoj nga të gjithë kolegët ta miratojnë këtë projektligj.
Faleminderit!
Nasip Naço – Faleminderit!
A keni pyetje për relatorin?
Zoti Salianji, keni fjalën për procedurë.
Ervin Salianji – Është një marrëveshje, për të cilën jemi të gjithë dakord, duke qenë një marrëveshje ndërkombëtare, por meqenëse është mbledhja e parë e komisionit pas sulmit kriminal të organizuar nga një shtet i huaj, të deklaruar nga qeveria, të cilin ne, pa diskutim, e dënojmë fuqimisht si Komision Sigurie, me falënderimet e plota për partnerët strategjikë, duhet të biem dakord, që të mos e bëjë vetëm pjesa e opozitës një kërkesë për të pasur në këtë komision kreun e Shërbimit, të AKSHI-n apo edhe përfaqësues nga qeveria, si ministrin e Mbrojtjes, ndoshta edhe Kryeministrin, në një seancë tjetër, për t’u informuar për agresionin ndaj shtetit. Komisioni më i rëndësishëm dhe i vetmi për Sigurinë Kombëtare nuk mund të mos ketë asnjë informacion deri më sot. 
Nuk është momenti për të nxjerrë përgjegjësitë, por sipas Microsoft-it, pas një sulmi të nisur në maj të vitit 2021, duhet parë sa të ekspozuar dhe të paaftë jemi ne. Ku mund të ndihmojmë edhe ne, nëse duhet, që shteti shqiptar të mos kthehet në një hallkë të dobët në Aleancën Euroatlantike? 
Kërkoj dakordësinë tuaj për të pasur një seancë të gjatë me të gjithë krerët e institucioneve për këtë çështje, duke qenë sensitive dhe ndër më të rëndësishmet që po kalon Shqipëria. 
Faleminderit!
Nasip Naço – Faleminderit, zoti Salianji!
Bashkohem me ju për kërkesën e bërë. 
Të mblidhet kryesia e komisionit dhe të rakordojmë. 
Kjo është çështje sensitive për të gjithë, nuk është rasti për askënd të bëjë politikë. Nëse ne do të jemi një ditë bashkë, kjo është dita, që të marrim masat përkatëse për të përballuar këtë agresion kibernetik ndaj shtetit tonë. 
Besoj se edhe me zotin Xhaferri dhe me të tjerë duhet të gjejmë modalitete, për ta zgjedhur në një seancë me dyer të mbyllura, jo e hapur për publikun.
Flamur Noka – Në të njëjtën linjë me kërkesën e zotit Salianji, ne si komision po autorizojmë kryesinë e komisionit, e cila duhet të parashtrojë situatën në institucionet e sigurisë, duke filluar nga AKSHI, që është përgjegjësi kryesor që mirëmban sistemin, dhe E-Albania-n, për të kaluar të Ministria e Brendshme, që menaxhon prej disa vjetësh sistemin TIMS, dhe të gjitha institucionet përgjegjëse të sigurisë. Duhen thirrur një nga një. Sigurisht, çdokush prej nesh e dënon rëndë një sulm ndaj një shteti anëtar të NATO-s, si shteti shqiptar, ndaj institucioneve të shtetit, por duhet të nxjerrim, të analizojmë problematikat, pse dhe si u ndodhëm të papërgatitur? Si u shkaktua kjo situatë?
Zoti kryetar, ne kemi kaluar në këtë komision kontrata me vlera të mëdha, të cilat garantonin mbrojtje nga sulmet dhe jepnin siguri kibernetike për të gjitha sistemet e këtij vendi. Fakti që janë kontrata me një shifër rreth 195 milionë euro dhe sërish sistemi është i sulmueshëm, i hakerrueshëm, do të thotë se ka nevojë të jepen shpjegime se ku shkuan, si shkuan këto para, çfarë efekti dhanë këto kontrata, apo u bënë rrush e kumbulla si në të gjithë sektorët e tjerë? Do të na duhen një nga një institucionet, duke filluar me AKSHI-n, me Ministrinë e Brendshme, me shërbimet dhe me të gjitha institucionet që përgjigjen për këtë. 
Faleminderit!
Nasip Naço – Faleminderit, zoti Noka!
Disa muaj më parë edhe ju keni votuar për një marrëveshje të rëndësishme bashkë me ne dhe unë ju kam falënderuar publikisht në komision dhe në Kuvend. 
Nuk e kam bërë për diversion, sepse është e hera e parë që gjetëm gjuhën për të marrë partnerë euroatlantikë të specializuar në këtë fushë, disa muaj më parë për t’u paraprirë këtyre fenomeneve. 
Për pjesën tjetër jam plotësisht dakord që brenda një kalendari, në një kohë shumë të shkurtër, të gjitha këto institucione të japin informacion të klasifikuar, për aq sa u lejohet, në këtë komision. 
Ferdinant Xhaferraj - Kryetar, unë të falënderoj që e dhe menjëherë dakordësinë!
Nuk kemi pse t’i zgjasim procedurat dhe të vonojmë edhe zotin ministër për marrëveshjen. 
Menjëherë pas kësaj mbledhjeje sekretariati i komisionit mund të nisë shkresat. 
Dakordësia u dha si kryesi dhe si komision. 
Duke filluar nga AKSHI, ministri i Brendshëm dhe kryetari i shërbimit, të vijnë në komision për të dhënë informacion për sulmet kibernetike dhe për masat. Pra, është e miratuar, nuk ka nevojë të bëjmë mbledhje të vogël. Sot mund të nisen shkresat. 
Nasip Naço – Faleminderit!
Kalojmë në votimin e projektligjit “Për aderimin e Republikës së Shqipërisë në Konventën mbi Organizatën Ndërkombëtare për ndihmat detare në lundrim”. 
Kush është dakord në parim? 
Miratohet. 
Kush është dakord nen për nen për projektligjin “Për aderimin e Republikës së Shqipërisë në Konventën mbi Organizatën Ndërkombëtare për ndihmat detare në lundrim”?
Neni 1. Pro? Kundër? Abstenim? 
Miratohet. 
Neni 2. Pro? Kundër? Abstenim? 
Miratohet. 
Kush është dakord me votimin në tërësi për projektligjin “Për aderimin e Republikës së Shqipërisë në Konventën mbi Organizatën Ndërkombëtare për ndihmat detare në lundrim”?
Miratohet. 
Faleminderit, zoti Peleshi!
Faleminderit stafit dhe kolegëve deputetë!
Për kërkesën, nëse nuk keni gjë, ne do të vazhdojmë me procedurën për të informuar ministrin. 
Ka një problem për ish-drejtorin e Përgjithshëm, për të përcaktuar statusin, në çfarë cilësie do të vijë, që unë do ta shqyrtoj me stafin juridik të Kuvendit, për të mos bërë gabime në shkresë. 
Për pjesën tjetër, do të vazhdojmë me procedurën. 
(Ndërhyrje pa mikrofon)
Për shkak të ligjit edhe ai ka një problem. 
Nuk dua t’jua hedh juve përgjegjësinë që nuk është e bazuar. 
Unë do të komunikoj me stafin juridik të Kuvendit për të gjetur një zgjidhje ligjore. 
Faleminderit dhe ditë të mbarë! 

MBYLLET MBLEDHJA

